Diari Oficial de la Generalitat Valenciana


Sumari del DOGV 4860, del 11-10-2004 (2004/9806)

Acord de 27 de juliol de 2004, de la Comissió Territorial d'Urbanisme, relatiu a la modificació puntual núm. 20 sobre còmput de la xarxa primària de Mutxamel.
--------------------------------------------------------------------------------------------------------------------------------------------------------------

### Dades del document

Número de DOGV
:   4860

Data del DOGV
:   11-10-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/9806


Data del document
:   27-07-2004

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Mutxamel
    * pla d'urbanisme

Acord de 27 de juliol de 2004, de la Comissió Territorial d'Urbanisme, relatiu a la modificació puntual núm. 20 sobre còmput de la xarxa primària de Mutxamel. [2004/9806]
  
Vist l'expedient de referència remés per l'Ajuntament i sobre la base dels següents antecedents i consideracions.
  
Antecedents
  
Primer. El projecte de modificació puntual es va sotmetre a informació pública durant un mes mitjançant un acord del Ple de l'Ajuntament del dia 11 de març de 2003, publicant-se l'anunci en el Diari Oficial de la Generalitat Valenciana de 16 d'abril de 2003 i en el diari Información de 4 d'abril del mateix any. Durant el pertinent període d'exposició pública, es van presentar quatre al·legacions al voltant de les quals hi consta informe tècnic municipal en l'expedient. El projecte es va aprovar provisionalment pel ple municipal en data 2 de setembre de 2003 al mateix temps que es van desestimar les al·legacions. Des del servei territorial es comuniquen determinades observacions l'esmena de les quals és recollida presentant un document modificat aprovat provisionalment en sessió plenària municipal de 27 de gener de 2004.
  
Segon. La documentació està integrada per memòria informativa i justificativa, plànols indicatius de la situació de vials i zones verdes objecte de la modificació puntual i fitxes de planejament i gestió modificades dels sectors que contenen aquests elements urbanístics.
  
Tercer. L'objecte de l'expedient és la identificació dels elements de vials i zones verdes de xarxa primària que poden ser computables a l'efecte d'edificabilitat i com a estàndards de xarxa secundària del sector en què s'ubiquen, d'acord amb l'article 2 annex RPCV.
  
Tots els elements de la xarxa primària que es computen com a xarxa secundària del sector hauran de ser cedits i executats a càrrec d'aquests.
  
Consideracions tecnicojurídiques
  
Primera. La tramitació ha sigut conforme al que estableix l'article 38, per remissió del 55.1 i concordants, de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (en endavant LRAU) i l'article 174 del Reglament de planejament de la Comunitat Valenciana (RPCV), aprovat per Decret 201/1998, de 15 de desembre de 1998, del Govern Valencià.
  
Segona. La documentació s'estima, en línies generals, completa, en funció de les característiques del municipi i de l'objecte de la modificació, a l'efecte del compliment de l'article 27 de la LRAU.
  
Tercera. A la vista de l'anteriorment exposat, les determinacions contingudes en el present expedient es consideren correctes, des del punt de vista de les exigències de política urbanística i territorial de la Generalitat, tal com recull l'article 40 de la LRAU. Igualment la proposta no contradiu l'article 2 de l'annex al RPCV.
  
Quarta. La Comissió Territorial d'Urbanisme, a proposta de la directora general de Planificació i Ordenació Territorial, és l'òrgan competent per a resoldre sobre l'aprovació definitiva dels plans generals ?i de les seues modificacions- de municipis de menys de 50.000 habitants, de conformitat amb el que disposa l'article 39 per remissió de l'article 55.1, de la Llei Reguladora de l'Activitat Urbanística, en relació amb l'article 10.a) del Reglament dels Òrgans Urbanístics de la Generalitat Valenciana, aprovat per Decret 201/2003, de 3 d'octubre, del Consell de la Generalitat.
  
Vistos els preceptes legals citats, la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú en la redacció donada per la Llei 4/1999 i la resta de disposicions de general i pertinent aplicació, la Comissió Territorial d'Urbanisme, acorda:
  
Primer
  
Aprovar definitivament la modificació puntual núm. 20 del Pla general del municipi de Mutxamel.
  
Segon
  
Publicar íntegrament el present acord aprovatori en el Diari Oficial de la Generalitat Valenciana a l'efecte de la immediata entrada en vigor, de conformitat amb el que disposen els apartats 2 i 4.b) de l'art. 59 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, en mancar el document de normes urbanístiques.
  
Contra el present acord, que no posa fi a la via administrativa, es pot interposar recurs d'alçada davant de la secretària autonòmica de Territori i Medi Ambient, segons disposa l'article 74.3.c) de la Llei 5/1983, de 30 de desembre, de Govern Valencià, i article 55 del títol IX del Decret 81/2003, de 27 de juny, del Consell de la Generalitat, que estableix l'estructura orgànica de les conselleries de l'administració de la Generalitat, en el termini d'un mes comptador a partir de l'endemà de la data de recepció de la present notificació.
  
Tot això sense perjudici que es puga exercir qualsevol altre recurs o acció que estime oportú.
  
Alacant, 27 de juliol de 2004.- El director territorial de la Conselleria de Territori i Habitatge: Pedro Grimalt Ivars.